Aleksandr Mihhailovitš Orlov

Aleksandr Mihhailovitš Orlov (vene keeles Александр Михайлович Орлов; sünninimi Leiba Feldbein Лев (Лейб) Лазаревич Фельдбин; ka Lev Lazarevitš Nikolski; USAs passinimi Igor Konstantinovich Berg; 21. august 1895 Bobruisk, Minski kubermang, Venemaa Keisririik – 25. märts 1973 Cleveland, Ohio, Ameerika Ühendriigid) oli NSV Liidu riikliku julgeoleku juhtivtöötaja (riikliku julgeoleku major, 1935), kes põgenes 1938. aastal poliitiliste repressioonide kartuses Ameerika Ühendriikidesse. NSV Liidu huvides läbi viidud luuretegevuses ning hiljem Nõukogude Liidu eriteenistuste eest enda varjamiseks kasutas ta varjunimesid, nt pärast põgenemist Ameerika Ühendriikidesse oli ta Igor Konstantinovitš Berg. A. Orlovi sünnijärgne nimi oli Leiba Felbinger, kuid pärast seda, kui ta võttis endale venepärase nime, on luurealases tegevuses kasutatud ka nimekujusid Lev Lazarevitš Felbinger ja Lev Lazarevitš Nikolski (Лев Лазаревич Никольский), pseudonüümi Šved (Швед, 'rootslane'). Pärines juudi perekonnast, isa oli puidukaupmees. 1916. aastal asus ta õppima õigusteadust Moskva Ülikooli ja samaaegselt Lazarevi idamaa keelte instituuti, kuid kutsuti käimasoleva Esimese maailmasõja tõttu samal aastal sõjaväkke. Teenis reamehena 104. jalaväepolgus Uuralis ning oma juudi päritolu tõttu sai alles pärast veebruarirevolutsiooni võimaluse astuda allohvitseride kooli. Samal ajal astus ka Venemaa Sotsiaaldemokraatlikku Tööliste (internatsionalistide) Parteisse. Aastail 1917–1918 oli Lev Felbinger Vene FSNV Kõrgema Majandusnõukogu teadetebüroo juhataja asetäitja. Venemaa kodusõja ajal astus ta Punaarmeesse ning teenis 12. armee eriosakonnas, kus töötas uurijana ja vanemuurijana, tegeledes Nõukogude korra vastases kontrrevolutsioonilises tegevuses kahtlustatavatega. Osales kontrrevolutsiooniliste organisatsioonide tegevuse avastamises Kiievis Ukrainas ja lahingutegevuses eriotstarbelise salga juhina Nõukogude korra vastaste (ukraina iseseisvuslased ja ülestõusnud talupojad) vastu. 1920. aasta maikuus astus VK(b)P-sse. 1920. aasta detsembrist Arhangelski kubermangu Tšekaa salajas-operatiivosakonna ülem, valgekaartlaste filterlaagri ülem Põhjapiirkonnas; 1921. aastal pärast demobiliseerimist Moskva ülikooli õigusteaduskonna üliõpilane ja 1921–1922 Ülevenemaalise Kesktäitevkomitee juures asuva Kõrgema Tribunali uurija; 1923–1924 (juba Lev Nikolski nime all) NSV Liidu Ülemkohtu kriminaal-kassatsioonikohtu prokuröri abi; 1924. aasta maikuust pärast Moskva ülikooli lõpetamist Vene NFSV Siseasjade Rahvakomissariaadi juures asuva Riikliku Poliitvalitsuse Majandusvalitsuse 6. osakonna ülem, 7. osakonna ülem ja Majandusvalitsuse ülema asetäitja; 1926. aastal Kaukaasias Gruusia NSV Suhhumi piirivalvegarnisoni ülem; 1926. aastast NSV Liidu Rahvakomissaride Nõukogu juures asuva Riikliku Poliitilise Peavalitsuse Välisosakonnas; aastail 1926–1927 Välisosakonna illegaalse residentuuri resident Prantsusmaal, kus tegutses muudetud identiteediga Lev Nikolajevi nime all NSV Liidu kaubandusesinduses Prantsusmaal; aastail 1928–1930 illegaalse residentuuri resident Saksamaal, kus tegutses muudetud identiteediga Lev Felbingi nime all NSV Liidu kaubandusesinduses Saksamaal; 1930. aastal pärast naasmist NSV Liitu töötas Välisosakonna 7. jaoskonna (majandusluure) ülemana, 1932. aasta septembris tegi lühiajalise komandeeringu Ameerika Ühendriikidesse, kasutades kattevarjuks NSV Liidu Linaekspordi (Льноэкспорт) esindaja ametikohta; 1933. aasta kevadel viibis William Goldini võltsidentiteeti kasutades illegaalse luuregrupi Ekspress koosseisus Pariisis Prantsusmaa Kindralstaabi 2. osakonna läbitöötlemiseks ning infoallikate värbamiseks; 1933. aastal täitis eriülesannet Itaalias; 1934. aastal kevadel tunti ära endise NSV Liidu kaubandusesinduse töötaja poolt ning oli sunnitud maikuus 1934. lahkuma luuretöölt Prantsusmaalt; 1934. aasta 15. juulist kuni 1935. aasta oktoobrini tegutses illegaalse residentuuri residendina Suurbritannias, kus oli Kim Philby agendijuhiks, esinedes kattevarjuks American Refrigerator Company Ltd esindajana; 1935. aasta oktoobrist määrati NSV Liidu Siseasjade Rahvakomissariaadi Riikliku Julgeoleku Peavalitsuse Transpordiosakonna ülema asetäitjaks, ehkki jätkas välisluure ülesannete täitmist ja Cambridge'i viisiku töö juhendamist; 1935. aasta detsembris tegi ameerika kattedokumente kasutades värbamisreisi Roomasse Itaalias; 1936. aastal värbamisoperatsioon Eestis ja Rootsis, kus viis läbi eduka lääneriigi saadiku värbamise; 1936. aasta septembris saadeti Hispaaniasse Madridi Nõukogude Liidu esindusse poliitilise atašee kattevarjus NKVD residendiks ja Hispaania vabariikliku valitsuse peanõunikuks sisejulgeoleku ja vastuluure alal; 1937. aastal organiseeris Hispaania kodusõja ajal Hispaania riikliku poolemiljardise kullavaru toimetamise NSV Liitu; 1938. aasta juulis põgenes ta naise ja tütrega poliitiliste repressioonide kartuses Prantsusmaalt Kanada kaudu Ameerika Ühendriikidesse. XPOHOC — Орлов Александр Михайлович, vene keeles Mees, kes paljastas Stalini kuriteod, elu24.ee, 11. detsember 2020 Stalini kuritegude salajane ajalugu, apollo.ee, 2. november 2020